岳珂
长门怨
惊风不成雨，行云去无踪。
妾生三十年，著藉长门宫。
宫车辘辘春雷晓，明星初荧绿云扰。
增成丙舍争迎銮，似有长门闭花鸟。
黄门开玉匙，画史图蛾眉。
金铺振琼钥，玉秀生铜池。
朝阳才回金屋在，转盼不堪人事改。
入宫已作郑袖啼，出塞那知延寿卖。
花残鸟语频，长门春复春。
花鸟易惊老，况复门内人。
东风动地夜来恶，万翠千红绕帘幙。
当熊自有匪石心，肯肩班姬秋扉薄。
长门勿轻怨，视此箧中扇。
白华兮绿衣，知古兮有之。